‘n Liewe vriendin van my is in Maart net voor die grendeltydperk getroud, hulle moes vroeër terug keer van hulle wittebrood af, kort daarna is haar man se salaris gesny en sy is afgelê by haar werk. Haar man het werk gekry oorsee en hulle het hulle hele huis se goedjies verkoop en elkeen het ‘n tas vol klere waarmee hulle nou spore gaan trap in ‘n nuwe land. Ek staan in absolute verwondering voor hulle as ek sien watse waters hulle huweliksbootjie al gevaar het en steeds is hulle so dankbaar vir alles wat hulle het. Ons elkeen is op ons eie lewensreis. Ons paaie kruis met baie ander s’n, maar dis JY wat elke dag jou eie paadjie stap. Daar gaan tye kom wat jy in diep waters gedompel word en wat jy nie kan verstaan hoekom jy hier is en wat jy dan nou gedoen het om dit te verdien nie.
Dit gaan moeilik wees, jy gaan moed verloor en jy gaan deur ‘n warboel van emosies gaan. Dis natuurlik en menslik, maar in hierdie tye moet jy gegrond bly. Ons moet vashou aan die vrede wat God aan ons belowe het en ons moet dankbaar wees, want deur alles wat hier op aarde gebeur, behoort ons op die ou einde aan Hom. Ons almal het fases waardeur ons in die lewe gaan. Dit is nie altyd moontlik om ten alle tye emosioneel, spiritueel, geestelik en fisies gebalanseerd en voorbereid te wees nie. Jy sal jou weg vind. En onthou ook dat jy nie vir ewig dieselfde mens is nie; elke nuwe fase van jou lewe gaan ‘n ander weergawe van jou verg. Wat wel belangrik is, is dat jy deur alles dankbaar bly vir wie jy is!